《韶石歌赠钟文学赴诏州》
元代·刘崧

古有虞帝奏韶之遗石，乃在庾岭之南曲江之侧。

盘盘兀兀三十六，秋霞流红雪凝白。重华一去不复来，落花流水空苍苔。

晴云照天紫凤没，明月绕树猿声哀。送君韶阳去，因作韶石歌。

君今南上登嵯峨，诸生环佩鸣相摩。振皇风兮返淳和，我思虞帝感慨多。

安得御气游其阿，南望苍梧吊湘波，为君日夕攀云萝。

山遥水远不可极，韶石韶石奈尔何。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。